《茶山诗》
唐代·袁高

禹贡通远俗，所图在安人。后王失其本，职吏不敢陈。

亦有奸佞者，因兹欲求伸。动生千金费，日使万姓贫。

我来顾渚源，得与茶事亲。氓辍耕农耒，采采实苦辛。

一夫旦当役，尽室皆同臻。扪葛上欹壁，蓬头入荒榛。

终朝不盈掬，手足皆鳞皴。悲嗟遍空山，草木为不春。

阴岭芽未吐，使者牒已频。心争造化功，走挺糜鹿均。

选纳无昼夜，捣声昏继晨。众工何枯栌，俯视弥伤神。

皇帝尚巡狩，东郊路多堙。周回绕天涯，所献愈艰勤。

况减兵革困，重兹固疲民。未知供御馀，谁合分此珍。

顾省忝邦守，又惭复因循。茫茫沧海间，丹愤何由申。

作者简介：袁高，唐代诗人，字公颐，恕己之孙，擢进士第。建中中，拜京畿观察使。坐累贬韶州刺史，复拜给事中。宪宗时，特赠礼部尚书。